Document ID: 32006L0026

DIRETTIVA TAL-KUMMISSJONI 2006/26/KE
tat-2 ta’ Marzu 2006
li temenda, għall-għanijiet ta' l-adattament għall-progress tekniku, id-Direttivi tal-Kunsill 74/151/KEE, 77/311/KEE, 78/933/KEE u 89/173/KEE dwar tratturi bir-roti għall-agrikoltura jew għall-foresterija
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 2003/37/KE tal-Parlament Ewropew u tal-Kunsill tas-26 ta' Mejju 2003 dwar l-approvazzjoni tat-tip ta' tratturi għall-agrikoltura jew għall-forestrija, il-karrijiet tagħhom u makkinarju li jinġibed li jista’ jinbidel, flimkien mas-sistemi tagħhom, il-komponenti u l-unitajiet separati teknici u li tħassar id-Direttiva 74/150/KEE (1) u partikolarment l-Artikolu 19(1) tagħha,
Wara li kkunsidrat id-Direttiva tal-Kunsill 74/151/KEE ta' l-4 ta' Marzu 1974 dwar l-approssimazzjoni tal-liġijiet ta' l-Istati Membri dwar ċerti partijiet u karatteristiċi ta' tratturi bir-roti għall-agrikoltura jew għall-forestrija (2) u partikolarment l-Artikolu 4 tagħha,
Wara li kkunsidrat id-Direttiva tal-Kunsill 77/311/KEE tad-29 ta' Marzu 1977 dwar l-approssimazzjoni tal-liġijiet ta' l-Istati Membri rigward il-livell ta' storbju kif jinstema' mis-sewwieq ta' tratturi bir-roti għall-agrikoltura jew għall-forestrija (3), u b'mod partikolari l-Artikolu 5 tagħha,
Wara li kkunsidrat id-Direttiva tal-Kunsill 78/933/KEE tas-17 ta' Ottubru 1978 dwar l-approssimazzjoni tal-liġijiet ta' l-Istati Membri relatati ma' l-installazzjoni ta’ dawl u mezzi ta' sinjalizzazzjoni bid-dawl fuq tratturi bir-roti għall-agrikoltura u għall-forestrija (4), u b'mod partikolari l-Artikolu 5 tagħha,
Wara li kkunsidrat id-Direttiva tal-Kunsill 89/173/KEE tal-21 ta' Diċembru 1988 dwar l-approssimazzjoni tal-liġijiet ta' l-Istati Membri dwar ċerti partijiet u karatteristiċi ta' tratturi bir-roti għall-agrikoltura jew għall-forestrija (5) u partikolarment l-Artikolu 9 tagħha,
Billi:
(1)
Ir-rekwiżiti introdotti mid-Direttiva 74/151/KEE għall-piż mgħobbi u l-piż għall-fus massimu permissibbli jeħtieġu li jiġu adattati għal tratturi moderni, filwaqt li jitqies it-titjib fit-teknoloġija tat-tratturi fir-rigward taż-żieda fil-produttività kif ukoll is-sikurezza fuq il-post tax-xogħol.
(2)
Sabiex jiġi ffaċiltat l-operat globali ta' l-industrija Komunitarja, hu meħtieg li r-regolamenti tekniċi u standards Komunitarji jinġiebu f’konformità mar-regolamenti tekniċi u standards globali korrispondenti. Fir-rigward tal-limiti massimi stipulati fid-Direttiva 77/311/KEE għal-livell ta' storbju kif jinstema' mis-sewwieq ta' tratturi agrikoli jew forestali bir-roti, il-veloċità rikjesta mit-test stabbilità fl-Annessi I u II għal dik id-Direttiva għandha għalhekk tiġi armonizzata mal-veloċità rikjesta mit-test meħtieġa f'regolamenti tekniċi globali jew standards bħalma huma l-Kodiċi 5 ta' l-OECD u l-ISO 5131:1996 (6) Dan għandu jiffaċilita.
(3)
Huwa xieraq li r-rekwiżiti introdotti bid-Direttiva 78/933/KEE dwar l-installazzjoni ta’ dawl u mezzi ta' sinjalizzazzjoni bid-dawl fuq tratturi bir-roti għall-agrikoltura u għall-foresterija jiġu adattati għall-ħtiġiet tal-lum għal disinn aktar sempliċi u illuminazzjoni aħjar.
(4)
Ir-rekwiżiti stipulati fid-Direttiva 89/173/KEE dwar il-glazing u l-igganċjar ta' tratturi agrikoli u forestali bir-roti għandhom jinġiebu f'konformità ma' żviluppi teknoloġiċi ta' dan l-aħħar. Partikolarment, glazing tal-polikarbonat/plastik għandu jitħalla jintuża f'applikazzjonijiet li mhumiex marbuta ma' windskrins sabiex tittejjeb il-protezzjoni ta' l-okkupanti fl-eventwalità li ż-żona tal-kabina tas-sewwieq tiġi ppenetrata minn xi oġġett/i. Ir-rekwiżiti marbuta ma' gganċjar mekkaniku għandhom jinġiebu f'konformità ma' l-istandard ISO 6489 - 1. Barra minhekk, sabiex jitnaqqsu n-numru u s-serjetà ta' l-aċċidenti u tissaħħaħ is-sikurezza fuq il-post tax-xogħol, huwa xieraq illi mhux biss jiġu stabbiliti dispożizzjonijiet addizzjonali dwar uċuħ jaħarqu, iżda li jiġu stabbilti wkoll miżuri dwar għotjien għat-terminali tal-batteriji, kif ukoll miżuri maghmula biex jiġi evitat ħall bla ħsieb.
(5)
Id-Direttivi 74/151/KEE, 77/311/KEE, 78/933/KEE u 89/173/KEE għandhom għalhekk jiġu emendati kif xieraq.
(6)
Il-miżuri previsti f'din id-Deċiżjoni huma fi qbil ma' l-opinjoni tal-Kumitat stabbilit skond l-Artikolu 20(1) tad-Direttiva 2003/37/KE,
ADOTTAT DIN ID-DIRETTIVA:
Artikolu 1
Emenda għad-Direttiva 74/151/KEE
Id-Direttiva 74/151/KEE hija emendata kif indikat fl-Anness I ta' din id-Direttiva.
Artikolu 2
Emenda għad-Direttiva 77/311/KEE
Id-Direttiva 77/311/KEE hija emendata skond l-Anness II ta' din id-Direttiva.
Artikolu 3
Emenda għad-Direttiva 78/933/KEE
Id-Direttiva 78/933/KEE hija emendata skond l-Anness III ta' din id-Direttiva.
Artikolu 4
Emenda għad-Direttiva 89/173/KEE
Id-Direttiva 89/173/KEE hija emendata skond l-Anness IV ta' din id-Direttiva.
Artikolu 5
Dispożizzjonijiet tranżitorji
1. B'effett mill-1 ta' Jannar 2007, fir-rigward ta' vetturi li huma konformi mar-rekwiżiti stipulati rispettivament fid-Direttivi 74/151/KEE, 78/933/KEE, u 77/311/KEE u 89/173/KEE kif emendati b'din id-Direttiva, l-Istati Membri m'għandhomx, għal raġunijiet marbuta mas-suġġett tad-Direttiva kkonċernata:
(a)
jirrifjutaw li jagħtu l-approvazzjoni tat-tip KE jew li jagħtu l-approvazzjoni tat-tip nazzjonali;
(b)
jipprojbixxu r-reġistrazzjoni, il-bejgħ jew id-dħul fis-servizz tat-tali vetturi,
2. B'effett mill-1 ta' Lulju 2007, fir-rigward ta' vetturi li m'humiex konformi mar-rekwiżiti stipulati rispettivament fid-Direttivi 74/151/KEE, 78/933/KEE, u 77/311/KEE u 89/173/KEE kif emendati b'din id-Direttiva, u għal raġunijiet marbuta mas-suġġett tad-Direttiva kkonċernata, l-Istati Membri:
(a)
m'għandhomx jibqgħu joħorġu l-approvazzjoni tat-tip KE,
(b)
jistgħu jirrifjutaw li joħorġu approvazzjoni tat-tip nazzjonali.
3. B'effett mill-1 ta' Lulju 2009, fir-rigward ta' vetturi li m'humiex konformi mar-rekwiżiti stipulati rispettivament fid-Direttivi 74/151/KEE, 78/933/KEE, u 77/311/KEE u 89/173/KEE kif emendati b'din id-Direttiva, u għal raġunijiet marbuta mas-suġġett tad-Direttiva kkonċernata, l-Istati Membri:
(a)
għandhom iqisu ċertifikati ta' konformità li jakkumpanjaw vetturi ġodda skond id-dispożizzjonijiet tad-Direttiva 2003/37/KE bħala mhux aktar validi għall-iskopijiet ta' l-artikolu 7(1),
(b)
jistgħu jirrifjutaw ir-reġistrazzjoni, il-bejgħ jew id-dħul fis-servizz ta' dawk il-vetturi ġodda.
Artikolu 6
Traspożizzjoni
1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa sabiex jikkonformaw ma' din id-Direttiva sa mhux aktar tard mill-31 ta' Diċembru 2006. Huma għandhom jgħaddu t-test ta' dawk id-dispożizzjonijiet lill-Kummissjoni minnufih, kif ukoll tabella ta' korrelazzjoni bejn dawk id-dispożizzjonijiet u din id-Direttiva.
Meta l-Istati Membri jadottaw dawk id-dispożizzjonijiet, dawn għandhom jirreferu għal din id-Direttiva jew ikunu akkumpanjati mill-imsemmija referenza waqt il-pubblikazzjoni uffiċjali tagħhom. L-Istati Membri għandhom jiddeċiedu kif għandha ssir it-tali referenza.
2. L-Istati Membri għandhom jgħaddu lill-Kummissjoni t-test tad-disposizzjonijiet ewlenin tal-liġi nazzjonali li huma jadottaw fil-kamp kopert minn din id-Direttiva.
Artikolu 7
Dħul fis-seħħ
Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha fil-Ġurnal Uffiċjali ta' l-Unjoni Ewropea.
Artikolu 8
Destinatarji
Din id-Direttiva hija indirizzata lill-Istati Membri.
Magħmul fi Brussell, nhar it-2 ta’ Marzu 2006.

Labels: 7
8
6